Ministar regionalnog razvoja i europskih fondova Branko Grčić i ministrica vanjskih poslova Vesna Pusić predstavili su danas novu regionalnu podjelu Hrvatske u dvije jedinice: Kontinentalnu i Jadransku. Takva podjela učinjena je prvenstveno zato da svi u Hrvatskoj mogu pod istim, najpovoljnijim uvjetima, povući novac iz europskih fondova

Konkretno, Grad Zagreb sa 800.000 žitelja , prema BDP-u po glavi stanovnika, živi bolje od prosjeka Europske unije, i to za 110 posto . Grad Zagreb tim podatkom povećava prosjek cijele Sjeverozapadne regije na 78,3 posto od prosjeka EU-a. Kako je granica za najpovoljnija sredstva 75 posto, ta bi regija za projekte EU-a morala izdvajati oko 50 posto sredstava umjesto samo 15 do 25 posto . No, kada Zagreb stavimo u jednu regiju koja uključuje Slavoniju, tada prosjek pada na 64,1 posto , što znači da se svi gradovi i mjesta u novoskovanoj Kontinentalnoj regiji sa svojim projektima mogu natjecati za velike iznose iz fondova EU-a.

'Primjerice, za baku u Slavoniji ili Dalmaciji to će značiti da će doživjeti da put do njezine kuće bude asfaltiran, da će do njezine kuće sigurno doći kanalizacija, da će moći prijeći preko Pelješkog mosta uskoro, da će njezini unuci ići u vrtiće u mjestima u kojima žive', pokušala je što plastičnije objasniti Pusić što će to građani moći dobiti iz fondova EU-a.